
PRIJEDLOG

Na temelju članka 78. stavka 4., a u vezi s člankom 79. stavkom 3. Zakona o međunarodnoj i privremenoj zaštiti („Narodne novine“, br. 70/15., 127/17., 33/23., 17/25. i 59/26.), Vlada Republike Hrvatske je na sjednici održanoj __________ 2026. godine donijela



O D L U K U 

o produljenju privremene zaštite u Republici Hrvatskoj
 za raseljene osobe iz Ukrajine

I.

Privremena zaštita za raseljene osobe iz Ukrajine u Republici Hrvatskoj, uvedena Odlukom o uvođenju privremene zaštite u Republici Hrvatskoj za raseljene osobe iz Ukrajine, KLASA: 022-03/22-04/77, URBROJ: 50301-21/21-22-2, od 7. ožujka 2022., produljuje se sukladno Provedbenoj odluci Vijeća (EU) 2026/1912 od  30. srpnja 2026. o produljenju privremene zaštite uvedene Provedbenom odlukom Vijeća (EU) 2022/382 (SL L, 2026/1912, 4.8.2026.), do 4. ožujka 2028. 

II.

Privremena zaštita odobravat će se u skladu s člankom 2. Provedbene odluke Vijeća (EU) 2026/1912.

III.

Ova Odluka stupa na snagu danom donošenja. 


KLASA: 
URBROJ: 

Zagreb, 

                                                                                                                 PREDSJEDNIK

mr.sc. Andrej Plenković





OBRAZLOŽENJE

Dana 24. veljače 2022. Ruska Federacija započela je vojnu agresiju na Ukrajinu čime je grubo povrijedila suverenitet i teritorijalnu cjelovitost Ukrajine te međunarodno pravo.
Zakonom o međunarodnoj i privremenoj zaštiti („Narodne novine“, br. 70/15., 127/17., 33/23., 17/25. i 59/26.) propisano je da Vlada Republike Hrvatske donosi odluku o uvođenju privremene zaštite na temelju odluke Vijeća Europske unije o postojanju masovnog priljeva raseljenih osoba. Istim Zakonom uređena su prava i obveze stranaca pod privremenom zaštitom.
S obzirom na kontinuiranu agresiju Ruske Federacije na Ukrajinu i nestabilnu sigurnosnu situaciju, razlozi za privremenu zaštitu i dalje postoje. Humanitarna situacija u Ukrajini ostaje ozbiljna, a i nadalje postoji rizik od novog masovnog priljeva raseljenih osoba u države članice Europske unije.
Privremena zaštita prvi je put aktivirana Provedbenom odlukom Vijeća (EU) 2022/382 od 4. ožujka 2022. Nakon toga produljena je Provedbenom odlukom Vijeća (EU) 2023/2409, zatim Provedbenom odlukom Vijeća (EU) 2024/1836 te Provedbenom odlukom Vijeća (EU) 2025/1460 kojom je produljena do 4. ožujka 2027.
U vezi s navedenim Vlada Republike Hrvatske donijela je Odluku o uvođenju privremene zaštite u Republici Hrvatskoj za raseljene osobe iz Ukrajine, KLASA: 022-03/22-04/77, URBROJ: 50301-21/21-22-2 od 7. ožujka 2022. godine te Odluke o produljenju privremene zaštite u Republici Hrvatskoj za raseljene osobe iz Ukrajine, KLASA: 022-03/24-04/69, URBROJ: 50301-21/21-24-2 od 29. veljače 2024. godine, KLASA: 022-03/25-04/46, URBROJ:50301-04/32-25-3 od 27. veljače 2025. godine i KLASA: 022-03/24-04/49, URBROJ:50301-04/32-26-2 od 26. veljače 2026. godine.
Vijeće Europske unije donijelo je novu Provedbenu odluku (EU) 2026/1912 kojom se privremena zaštita produljuje za dodatno razdoblje od jedne godine, odnosno do 4. ožujka 2028.
Istodobno, navedenom Provedbenom odlukom propisano je da će se privremena zaštita odobravati samo onim osobama koje su ispunile vojne obveze u Ukrajini uz predočenje dokaza o tome, gdje je primjenjivo. 
Stoga se, ovim Prijedlogom odluke,  u skladu s Provedbenom odlukom Vijeća (EU) 2026/1912 privremena zaštita u Republici Hrvatskoj za raseljene osobe iz Ukrajine produljuje do 4. ožujka 2028. godine.
Predloženom Odlukom osigurava se nastavak zaštite raseljenih osoba iz Ukrajine kojima je ona i nadalje potrebna, uz istodobno poštivanje novih uvjeta propisanih pravnom stečevinom Europske unije za osobe na koje se primjenjuje novo ograničenje povezano s ispunjavanjem vojnih obveza prema zakonodavstvu Ukrajine.
Donošenjem ove Odluke Republika Hrvatska nastavlja ispunjavati svoje obveze koje proizlaze iz prava Europske unije te osigurava pravnu sigurnost i kontinuitet pružanja privremene zaštite osobama obuhvaćenim područjem primjene Provedbene odluke Vijeća.

